Nog sneeu word verwagSneeu by Matroosberg buite Ceres in die Wes-Kaap Foto: @myownphotocoach, Twitter Ligte sneeuval word Saterdagaand oor die Drakensberge en berge in Lesotho en KwaZulu-Natal verwag. “Ons verwag teen vanaand ligte sneeuval oor die suidelike Drakensberg tot by Lesotho en tot in die KwaZulu-Natal-streek,” het Edwin Thema, weervoorspeller by die SA Weerdiens, gesê. Hy sê die kouefront wat die Wes-Kaap Vrydag getref het, is tans oor die Oos-Kaap. Dit sal later na die Vrystaat en Noord-Kaap beweeg. “Groot gedeeltes van die Wes-Kaap, Oos-Kaap en Noord-Kaap kan ook reënval te wagte wees,” het Thema bygevoeg. Die Wes-Kaap kan steeds baie koue toestande verwag met geïsoleerde buie. Die kouefront behoort teen Sondag KwaZulu-Natal, die Vrystaat en Noordwes te tref. “Suidelike dele van Gauteng sal na verwagting ook lae minimumtemperatuur teen Sondagaand beleef,” het hy gesê. Besoek gerus Snow Report se webwerf om nog foto’s van die sneeu te sien. -SAPA